b'\n_START_ARTICLE_\nBorislav Vuj\xc4\x8di\xc4\x87\n_START_PARAGRAPH_\nBorislav Vuj\xc4\x8di\xc4\x87 (Orah pokraj Vrgorca, 1957. - Zagreb, 2005.), hrvatski knji\xc5\xbeevnik._NEWLINE_Objavio niz poetskih, dramskih i proznih djela - sedam romana, \xc4\x8detiri zbirke novela, tri zbirke poezije i dvije knjige dramskih djela. Mnoge su mu drame izvedene u nizu hrvatskih kazali\xc5\xa1ta, a po njegovim scenarijima snimljeni su i televizijski filmovi "Olovna pri\xc4\x8dest" i "Mrtva to\xc4\x8dka". Na Hrvatskom radiju izvedene su njegove brojne radiodrame._NEWLINE_Dobitnik je niza knji\xc5\xbeevnih i dramskih nagrada: zbirka novela "Poljubac u \xc4\x8delo XX. vijeka" nagra\xc4\x91ena je na Logosovom natje\xc4\x8daju za najbolju prozu 1986., crna komedija "Crkveni mi\xc5\xa1" nagra\xc4\x91ena je Nagradom Marin Dr\xc5\xbei\xc4\x87 1991. godine, filmska novela "Pasija svjetla" nagra\xc4\x91ena je na natje\xc4\x8daju Jadran-filma 1993., a iste je godine Marula dobio za dramatizaciju Krle\xc5\xbeijade. TV film "Olovna pri\xc4\x8dest" nagra\xc4\x91en je Nagradom hrvatskog glumi\xc5\xa1ta 1995. godine, a nagradu za dramsko djelo Marin Dr\xc5\xbei\xc4\x87 je dobio i za crnu komediju "Odskok poskoka", tragediju "Asfodel" i dramu "Pir pepela". Na natje\xc4\x8daju za kratku pri\xc4\x8du Ve\xc4\x8dernjeg lista 2005. godine osvojio je prvu nagradu._NEWLINE_S Radom \xc5\xa0erbed\xc5\xbeijom bio je suosniva\xc4\x8d i ravnatelj Kazali\xc5\xa1ta Ulysses.'